Edizzjoni Provviżorja
SENTENZA TAL-QORTI ĠENERALI (Il-Ħames Awla, b’ħames Imħallfin sedenti)
28 ta’ Jannar 2026 (*)
“Rinviju għal deċiżjoni preliminari – Unjoni doganali – Kodiċi Doganali tal-Unjoni – Proċeduri ta’ importazzjoni u esportazzjoni – Kwoti tariffarji – Eżawriment tal-kwota fl-ewwel jum tal-ftuħ tagħha – Nuqqas ta’ integrazzjoni tan-numru tal-kwota fil-kodiċi TARIC – Emenda sussegwenti tad-dikjarazzjoni doganali għall-benefiċċju tal-inklużjoni fil-kwota – Kunċett ta’ ‘emenda li tippermetti lid-dikjarant jissodisfa l-obbligi tiegħu relatati mat-tqegħid tal-merkanzija taħt il-proċedura doganali kkonċernata’ – Artikolu 173(3) tar-Regolament (UE) Nru 952/2013”
Fil-Kawża T‑177/25,
li għandha bħala suġġett talba għal deċiżjoni preliminari skont l-Artikolu 267 TFUE, imressqa min-Naczelny Sąd Administracyjny (il-Qorti Suprema Amministrattiva, il-Polonja), permezz ta’ deċiżjoni tat‑30 ta’ Diċembru 2024, li waslet fil-Qorti tal-Ġustizzja fl‑24 ta’ Frar 2025, fil-proċedura
C. sp. z o.o. sp.k.
vs
Dyrektor Izby Administracji Skarbowej w Gdańsku,
fil-preżenza ta’:
Prokurator Krajowy,
IL-QORTI ĠENERALI (Il-Ħames Awla, b’ħames Imħallfin sedenti),
komposta minn M. Sampol Pucurull, President, T. Pynnä, J. Laitenberger (Relatur), M. Stancu u W. Valasidis, Imħallfin,
Avukat Ġenerali: J. Martín y Pérez de Nanclares,
Reġistratur: V. Di Bucci,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fit‑12 ta’ Marzu 2024, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat li s-suġġett jissemma fil-punt (c) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat il-fażi bil-miktub tal-proċedura,
wara li kkunsidrat l-osservazzjonijiet ippreżentati:
–        għal C. sp. z o.o. sp.k., minn G. Flisiak u P. Kubala, radcowie prawni,
–        għall-Gvern Pollakk, minn B. Majczyna u D. Lutostańska, bħala aġenti,
–        għall-Kummissjoni Ewropea, minn B. Eggers u K. Herrmann, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari, imressqa min-Naczelny Sąd Administracyjny (il-Qorti Amministrattiva Suprema, il-Polonja), tikkonċerna l-interpretazzjoni tal-Artikolu 2 TUE, kif ukoll tal-Artikolu 22(3), tal-Artikolu 120(1) u tal-Artikolu 173(3) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, rettifika fil-ĠU 2013, L 287, p. 90 u fil-ĠU 2016, L 267, p. 2, iktar ’il quddiem il-“Kodiċi Doganali tal-Unjoni”).
2        Din it-talba tressqet fil-kuntest ta’ tilwima bejn C. Sp. z o.o. Sp. k., kumpannija rregolata mid-dritt Pollakk li timporta, fost oħrajn, l-għasel naturali, u d-Dyrektor Izby Administracji Skarbowej w Gdańsku (id-Direttur tal-Amministrazzjoni Fiskali ta’ Gdańsk, il-Polonja, iktar ’il quddiem l-“awtorità doganali”), dwar ir-rifjut, minn din l-awtorità, li japplika rata ta’ dazju doganali żero għall-merkanzija importata minn C fl-Unjoni Ewropea mill-Ukraina.
Il-qafas legali
Il-Kodiċi Doganali tal-Unjoni
3        L-Artikolu 15 tal-Kodiċi Doganali tal-Unjoni huwa fformulat kif ġej:
“[...]
2.      Il-preżentazzjoni ta’ dikjarazzjoni doganali, dikjarazzjoni għall-ħażna temporanja, dikjarazzjoni fil-qosor tad-dħul, dikjarazzjoni fil-qosor tal-ħruġ, dikjarazzjoni ta’ esportazzjoni mill-ġdid jew notifika ta’ esportazzjoni mill-ġdid, minn persuna lill-awtoritajiet doganali, jew il-preżentazzjoni ta’ applikazzjoni għal awtorizzazzjoni jew kwalunkwe deċiżjoni oħra, tirrendi l-persuna kkonċernata responsabbli għal dan li ġej:
(a)      il-preċiżjoni u l-kompletezza tal-informazzjoni mogħtija fid-dikjarazzjoni, fin-notifika jew fl-applikazzjoni;
[…]”
4        L-Artikolu 22 tal-Kodiċi Doganali tal-Unjoni jipprevedi kif ġej:
“1.      Fejn persuna tapplika għal deċiżjoni dwar l-applikazzjoni tal-leġislazzjoni doganali, dik il-persuna għandha tagħti l-informazzjoni kollha mitluba mill-awtoritajiet doganali kompetenti biex huma jkunu jistgħu jieħdu dik id-deċiżjoni.
Deċiżjoni tista’ ssir applikazzjoni għaliha ukoll minn, u tittieħed fir-rigward ta’, diversi persuni, skont il-kondizzjonijiet stabbiliti fil-leġislazzjoni doganali.
Ħlief fejn provdut mod ieħor, l-awtorità doganali kompetenti għandha tkun dik li tinsab fil-post fejn ikunu miżmuma jew fejn ikunu aċċessibbli l-kontijiet prinċipali tal-applikant għal skopijiet ta’ dwana, u fejn issir għall-anqas parti mill-attivitajiet li għandhom ikunu koperti mid-deċiżjoni.
[…]
3.      L-awtorità doganali kompetenti għandha tieħu deċiżjoni kif imsemmi fil-paragrafu 1 u għandha tinnotifika lill-applikant mingħajr dewmien u, mhux aktar tard minn 120 jum mid-data tal-aċċettazzjoni tal-applikazzjoni, ħlief fejn provdut mod ieħor.
Fejn l-awtoritajiet doganali ma jistgħux jikkonformaw mal-limitu ta’ żmien għat-teħid ta’ deċiżjoni, leġishuma għandhom jgħarrfu lill-applikant b’dan il-fatt qabel ma jiskadi dak il-limitu ta’ żmien, fejn jagħtu r-raġunijiet u jindikaw perijodu ta’ żmien ulterjuri li jikkunsidraw meħtieġ biex tittieħed deċiżjoni. Ħlief fejn provdut mod ieħor, dak il-perijodu ta’ żmien ulterjuri m’għandux jaqbeż 30 jum.
Mingħajr ħsara għat-tienu subparagrafu, l-awtoritajiet doganali jistgħu jestendu l-limitu ta’ żmien għat-teħid ta’ deċiżjoni, kif stipulat fil-leġislazzjoni doganali, fejn l-applikant jitlob estensjoni biex jagħmel aġġustamenti sabiex jiżgura li jkunu sodisfatti l-kondizzjonijiet u l-kriterji. Dawk l-aġġustamenti u l-perijodu ulterjuri ta’ żmien meħtieġ biex jitwettqu għandhom jkunu kkomunikati lill-awtoritajiet doganali, li għandhom jiddeċiedu dwar l-estensjoni.
[…]”
5        L-Artikolu 120 tal-Kodiċi Doganali tal-Unjoni huwa fformulat kif ġej:
“1.      F’każijiet oħrajn barra dawk imsemmijin fit-tieni subparagrafu tal-Artikolu 116(1) u fl-Artikoli 117, 118 u 119 ammont ta’ dazju tal-importazzjoni jew l-esportazzjoni għandu jitħallas lura jew jinħafer fl-interess tal-ekwità fejn dejn doganali jinħoloq taħt ċirkostanzi speċjali li fihom id-debitur ma jistax ikun mixli b’qerq jew b’negliġenza ċara.
2.      Iċ-ċirkostanzi speċjali imsemmija fil-paragrafu 1 għandhom jitqiesu li jeżistu fejn ikun ċar miċ-ċirkostanzi tal-każ li d-debitur jinsab f’sitwazzjoni eċċezzjonali meta mqabbel ma’ operaturi oħra impenjati fl-istess negozju, u li, fin-nuqqas ta’ tali ċirkostanzi, ma kienx ibgħati minn żvantaġġ ikkawżat mill-ġbir tal-ammont ta’ dazju tal-importazzjoni jew l-esportazzjoni.”
6        L-Artikolu 162 tal-Kodiċi Doganali tal-Unjoni huwa fformulat kif ġej:
“Id-dikjarazzjonijiet doganali standard għandu jkun fihom id-dettalji kollha meħtieġa għall-applikazzjoni tal-provvedimenti li jirregolaw il-proċedura doganali li għaliha hi ddikjarata l-merkanzija.”
7        L-Artikolu 173 tal-Kodiċi Doganali tal-Unjoni huwa fformulat kif ġej:
“1.      Wara li japplika, id-dikjarant għandu jkun permess jemenda dettall wieħed jew aktar tad-dikjarazzjoni doganali wara li dik id-dikjarazzjoni tkun ġiet aċċettata mid-dwana. L-emenda m’għandhiex tagħmel id-dikjarazzjoni doganali applikabbli għal merkanzija oħra barra dik li kienet tkopri oriġinarjament.
2.      Ebda emenda bħal din m’għandha tkun permessa fejn issir applikazzjoni għaliha wara kwalunkwe każ minn dawn li ġejjin:
(a)      l-awtoritajiet doganali għarrfu lid-dikjarant li għandhom il-ħsieb li jeżaminaw il-merkanzija;
(b)      l-awtoritajiet doganali stabbilixxew li d-dettalji tad-dikjarazzjoni doganali mhumiex korretti;
(c)      l-awtoritajiet doganali rrilaxxaw il-merkanzija.
3.      Wara applikazzjoni mid-dikjarant, fi żmien tliet snin mid-data tal-aċċettazzjoni tad-dikjarazzjoni doganali, l-emendar tad-dikjarazzjoni doganali jista’ jkun permess wara r-rilaxx tal-merkanzija sabiex id-dikjarant ikun jista’ jikkonforma mal-obbligi tiegħu marbuta mat-tqegħid tal-merkanzija taħt il-proċedura doganali kkonċernata.”
Ir-Regolament ta’ Implimentazzjoni (UE) 2015/2447
8        L-Artikolu 49(1) tar-Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tal-Kodiċi Doganali tal-Unjoni (ĠU 2015, L 343, p. 558, rettifika fil-ĠU 2016, L 87, p. 35 u fil-ĠU 2017, L 101, p. 195), jipprovdi kif ġej:
“Il-kwoti tariffarji miftuħin skont il-leġislazzjoni tal-Unjoni li tirreferi għall-metodu ta’ amministrazzjoni f’dan l-Artikolu u fl-Artikoli 50 sa 54 ta’ dan ir-Regolament għandhom jiġu ġestiti b’mod konformi mal-ordni kronoloġika tad-dati ta’ aċċettazzjoni ta’ dikjarazzjonijiet doganali għar-rilaxx għal ċirkolazzjoni ħielsa.”
9        Skont l-Artikolu 50 tar-Regolament ta’ Implimentazzjoni 2015/2447, huwa previst dan li ġej:
“1.      L-awtoritajiet doganali għandhom jeżaminaw jekk talba biex jibbenefika minn kwota tariffarja magħmula mid-dikjarant f’dikjarazzjoni tad-dwana għar-rilaxx għal ċirkolazzjoni ħielsa tkunx valida b’mod konformi mal-leġiżlazzjoni tal-Unjoni li tiftaħ il-kwota tariffarja.
2.      Meta dikjarazzjoni doganali għar-rilaxx għal ċirkolazzjoni ħielsa li jkun fih talba valida mid-dikjarant biex jibbenefika minn kwota tariffarja tiġi aċċettata u d-dokumenti kollha ta’ sostenn meħtieġa għall-għoti tal-kwota tariffarja jkunu ġew provduti lill-awtoritajiet doganali, l-awtoritajiet doganali għandhom jittrażmettu dik it-talba lill-Kummissjoni mingħajr dewmien filwaqt li jispeċifikaw id-data ta’ aċċettazzjoni tad-dikjarazzjoni doganali u l-ammont eżatt li għalih issir it-talba.”
10      L-Artikolu 51(3) tar-Regolament ta’ Implimentazzjoni 2015/2447 jipprovdi kif ġej:
“Għal kull kwota tariffarja, il-Kummissjoni għandha talloka kwantitajiet abbażi ta’ talbiet biex jibbenefikaw minn dik il-kwota tariffarja rċevuta minnha skont l-ordni kronoloġika tad-dati ta’aċċettazzjoni tad-dikjarazzjonijiet doganali rilevanti, u sa fejn jippermetti dan il-bilanċ tal-kwota tariffarja.”
Ir-Regolament (UE) 2017/1566
11      L-Artikolu 1 tar-Regolament (UE) 2017/1566 tal-Parlament Ewropew u tal-Kunsill tat‑13 ta’ Settembru 2017 dwar l-introduzzjoni ta’ miżuri kummerċjali awtonomi temporanji għall-Ukrajna li jissupplimentaw il-konċessjonijiet kummerċjali disponibbli taħt il-Ftehim ta’ Assoċjazzjoni (ĠU 2017, L 254, p. 1, rettifika fil-ĠU 2017, L 335, p. 1) jipprovdi kif ġej:
“1.      Minbarra l-kwoti ta’ tariffa żero stabbiliti permezz tal-Ftehim ta’ Assoċjazzjoni, il-prodotti agrikoli elenkati fl-Annessi I u II għal dan ir-Regolament għandhom jiġu aċċettati għall-importazzjoni fl-Unjoni mill-Ukrajna fil-limiti tal-kwoti ta’ tariffa żero tal-Unjoni kif stipulat f’dawk l-Annessi. Dawk il-kwoti ta’ tariffa żero għandhom jiġu amministrati kif ġej:
(a)      il-kwoti ta’ tariffa żero għall-prodotti agrikoli elenkati fl-Anness I għal dan ir-Regolament għandhom jiġu amministrati mill-Kumissjoni f’konformità mal-Artikoli 49 sa 54 tar-Regolament ta' Implimentazzjoni (UE) 2015/2447;
[…]”
12      L-Anness I tar-Regolament 2017/1566, intitolat “Kwoti ta’ tariffa żero għall-prodotti agrikoli msemmija fil-punt (a) tal-Artikolu 1(1) [Artikolu 1(1)(a)]”, jipprovdi kif ġej:
“Minkejja r-regoli ta’ interpretazzjoni tan-Nomenklatura Magħquda (NM), il-kliem użat għad-deskrizzjoni tal-prodotti jrid jitqies biss bħala kliem ta’ valur indikattiv. Għall-finijiet tal-Anness, il-kamp ta’ applikazzjoni tal-iskema preferenzjali jrid jiġi deċiż permezz tal-kodiċijiet tan-NM kif ikunu jeżistu fl‑1 ta’ Ottubru 2017.”
13      L-Anness I tar-Regolament 2017/1566 jinkludi tabella li taqra kif ġej:
Nru tal-Ordni
Kodiċi NM
Deskrizzjoni tal-prodotti
Volum annwali tal-kwota
(il-piż nett f’tunnellati sakemm ma jkunx speċifikat mod ieħor)
09.6750
0409
Għasel naturali
2 500
[...]
[...]
[...]
[...]
Il-kawża prinċipali u d-domandi preliminari
14      Ir-Regolament 2017/1566, li jawtorizza, b’mod partikolari, l-importazzjoni fl-Unjoni tal-għasel tan-naħal mill-Ukraina, fil-limiti tal-kwoti tariffarji tal-Unjoni b’rata żero speċifikati fl-Anness I tal-imsemmi regolament, daħal fis-seħħ fl‑1 ta’ Ottubru 2017. Madankollu, dakinhar, li, billi ħabat il-Ħadd, ma kienx jum ta’ xogħol, in-numru tal-kwota korrispondenti ma kienx ġie integrat fis-sistema
Ewropea TARIC (Tariffa Integrata tal-Unjoni Ewropea) u fis-sistema Pollakka ISZTAR (sistema integrata ta’ informazzjoni fuq it-tariffi doganali).
15      Fl‑1 ta’ Ottubru 2017, it-tentattiv ta’ C. li tissottometti dikjarazzjoni doganali għall-għasel tan-naħal mill-Ukraina, flimkien ma’ talba li tippermettilu jibbenefika
mill-kwota Nru 096750 miftuħa bir-Regolament 2017/1566, liema talba ssir billi timtela l-Kaxxa Nru 39 tad-dikjarazzjoni doganali, ma rnexxiex. Fit‑2 ta’ Ottubru 2017, ladarba n-numru tal-kwota nieqes ġie integrat fis-sistemi TARIC u ISZTAR, C. issottomettiet dikjarazzjoni doganali għall-merkanzija msemmija iktar ’il fuq u, billi żiedet n-numru tal-kwota 096750 fil-Kaxxa Nru 39 tad-dikjarazzjoni doganali, talbet l-applikazzjoni ta’ rata żero.
16      In-Naczelnik Urzędu celno-skarbowego w Gdańsku (id-Direttur tal-Uffiċċju tad-Dwana u tat-Taxxi ta’ Gdańsk, il-Polonja) ikkonstata, wara verifika tad-dikjarazzjoni doganali, li l-kwota Nru 09.6750 kienet ġiet eżawrita fl-ewwel jum tal-validità tagħha, jiġifieri l‑1 ta’ Ottubru 2017, u, permezz ta’ deċiżjoni amministrattiva tas‑27 ta’ Marzu 2018, iffissa d-dazji dovuti minn C. bl-applikazzjoni tas-sistema tariffarja erga omnes ta’ 17.3 %. Wara li sar ilment, l-awtorità doganali kkonfermat din id-deċiżjoni fid‑29 ta’ Awwissu 2018.
17      C. ippreżentat rikors quddiem il-Wojewódzki Sąd Administracyjny w Gdańsku (il-Qorti Amministrattiva Provinċjali ta’ Gdańsk, il-Polonja). Permezz ta’ sentenza tat‑13 ta’ Frar 2019, din tal-aħħar annullat id-deċiżjoni tal-awtorità doganali u ordnatilha tipproduċi provi addizzjonali u tagħmel konstatazzjonijiet ġodda dwar il-kawżi tan-nuqqas ta’ integrazzjoni tan-numru tal-kwota kkonċernat fis-sistemi informatiċi, dwar id-determinazzjoni tal-mument li fih kienet seħħet din il-problema, dwar il-kwistjoni jekk din il-problema kinitx affettwat l-importaturi kollha tal-għasel mill-Ukraina, kif ukoll dwar il-mod kif l-importaturi l-oħra kienu ssottomettew id-dikjarazzjonijiet doganali tagħhom, li kienu wasslu għall-eżawriment tal-kwota Nru 09.6750. Dik il-qorti ordnat ukoll lill-awtorità doganali tevalwa dawn iċ-ċirkustanzi fid-dawl tal-kriterji previsti fl-Artikolu 120(1) tal-Kodiċi Doganali tal-Unjoni.
18      Fil-kuntest tal-proċedura ta’ eżami mill-ġdid li nbdiet wara s-sentenza tat‑13 ta’ Frar 2019, l-awtorità doganali kkompletat il-proċess li jikkonċerna din il-kawża billi għaddiet lill-imsemmi qorti l-ispjegazzjonijiet mogħtija mill-Ministru għall-Finanzi Pollakk u mill-Kummissjoni Ewropea. Minn din l-informazzjoni jirriżulta li, fl‑1 ta’ Ottubru 2017, il-volum totali tat-talbiet kien qabeż l-2 500 tunnellata disponibbli u li l-importaturi kienu effettivament użaw il-kwota Nru 09.6750 meta ppreżentaw id-dikjarazzjonijiet doganali fl-istess jum. Fil-fatt, dawn tal-aħħar kienu talbu, fl‑1 ta’ Ottubru 2017, ir-rilaxx għal ċirkulazzjoni libera tal-merkanzija bid-dazju doganali tal-pajjiż l-iktar favorevoli, u sussegwentement emendaw id-dikjarazzjonijiet doganali tagħhom skont l-Artikolu 173(3) tal-Kodiċi Doganali tal-Unjoni sabiex iżidu f’dawn id-dikjarazzjonijiet in-numru tal-kwota 09.6750. F’dan ir-rigward, ġie stabbilit li 165 importatur kienu effettivament ippreżentaw dikjarazzjoni doganali fl‑1 ta’ Ottubru 2017.
19      Permezz ta’ deċiżjoni tal‑31 ta’ Awwissu 2020, l-awtorità doganali baqgħet tal-istess fehma u kkonfermat mill-ġdid id-deċiżjoni tad-Direttur tal-Uffiċċju tad-Dwana u tat-Taxxi ta’ Gdańsk. L-awtorità doganali qieset li, peress li s-sistemi TARIC u ISZTAR kienu ġew aġġornati fit‑2 ta’ Ottubru 2017, l-importaturi kollha kienu jinsabu fl-istess sitwazzjoni u kellhom il-possibbiltà li jippreżentaw dikjarazzjoni doganali li titlob l-awtorizzazzjoni għall-importazzjoni tal-merkanzija kkonċernata b’dazju doganali erga omnes, segwita b’talba għall-emenda ta’ din id-dikjarazzjoni u għall-applikazzjoni ta’ dazju b’rata żero fil-kuntest tal-kwota Nru 09.6750. Minn dan l-awtorità doganali kkonkludiet li ċ-ċirkustanzi ta’ din il-kawża kienu jeskludu l-possibbiltà li tiġi rrikonoxxuta l-eżistenza ta’ motivi ta’ annullament tad-dazji doganali għal raġunijiet ta’ ekwità, kif previst fl-Artikolu 120(1) tal-Kodiċi Doganali tal-Unjoni, peress li, fl‑1 ta’ Ottubru 2017, ebda importatur ma seta’ jagħmel dikjarazzjoni doganali sabiex jibbenefika mill-kwota Nru 09.6750.
20      Ir-rikors ippreżentat minn C. kontra d-deċiżjoni tal-awtorità doganali ġie miċħud mill-Wojewódzki Sąd Administracyjny w Gdańsku (il-Qorti Amministrattiva Provinċjali ta’ Gdańsk) permezz ta’ sentenza tas‑17 ta’ Marzu 2021. F’dik is-sentenza, dik il-qorti qieset li l-Artikolu 56(3) u l-Artikolu 173(3) tal-Kodiċi Doganali tal-Unjoni kienu jiġġustifikaw il-preżentazzjoni ta’ dikjarazzjoni doganali bit-tariffa mhux preferenzjali fl‑1 ta’ Ottubru 2017 u l-emenda ta’ din id-dikjarazzjoni wara l-integrazzjoni tan-numru tal-kwota inkwistjoni fis-sistema TARIC. Fil-fehma ta’ dik il-qorti, l-awtorità doganali kienet issodisfat l-obbligi li rriżultawlha mis-sentenza tat‑13 ta’ Frar 2019 u kienet ikkompletat il-fajl sa fejn kien meħtieġ. Barra minn hekk, dik il-qorti qieset li, peress li C. ma kinitx ġiet ittrattata b’mod differenti mill-importaturi l-oħra, il-kundizzjonijiet għall-applikazzjoni tal-Artikolu 120(1) tal-Kodiċi Doganali tal-Unjoni ma kinux issodisfatti.
21      C. appellat fil-kassazzjoni minn din is-sentenza quddiem in-Naczelny Sąd Administracyjny (il-Qorti Amministrattiva Suprema, il-Polonja), li hija l-qorti tar-rinviju.
22      Fil-fehma tal-qorti tar-rinviju, jeżistu dubji serji dwar il-possibbiltà għal operatur li jemenda d-dikjarazzjoni doganali tiegħu sabiex jibbenefika minn tariffa preferenzjali li huwa jkun bil-ħsieb għażel li ma jitlobx fil-preżentazzjoni tal-imsemmija dikjarazzjoni, billi huwa mifhum li ma kien hemm ebda possibbiltà teknika li jsir dan u li l-verżjoni inizjali tad-dikjarazzjoni doganali ġiet ippreżentata biss bil-għan li tittieħed preċedenza fuq importaturi oħra. Hija tirrileva li d-dritt li tintalab emenda tad-dikjarazzjoni doganali skont l-Artikolu 173(3) tal-Kodiċi Doganali tal-Unjoni huwa eċċezzjoni għall-prinċipju ta’ irrevokabbiltà tal-imsemmija dikjarazzjoni u li l-għan prinċipali tiegħu huwa li jiġu implimentati l-obbligi doganali applikabbli. Dan id-dritt għandu, bħala tali, jiġi interpretat b’mod strett u jkun limitat għall-korrezzjoni ta’ żbalji tekniċi u tal-istampa fid-dikjarazzjoni doganali u dan jeskludi l-modifika ta’ dikjarazzjoni ta’ rieda tal-importatur inkluża f’dikjarazzjoni doganali. L-imsemmija qorti tqis li, fil-kuntest ta’ talba għal emenda skont l-Artikolu 173(3) tal-Kodiċi Doganali tal-Unjoni, l-amministrazzjoni doganali hija libera li tevalwa l-leġittimità tagħha billi tieħu inkunsiderazzjoni l-kriterju tal-bona fides tal-importatur.
23      Li kellha tiġi aċċettata l-possibbiltà li tiġi emendata dikjarazzjoni doganali għall-benefiċċju ta’ kwota tariffarja, il-qorti tar-rinviju tistaqsi wkoll jekk talba għal emenda għall-benefiċċju tal-kwota kkonċernata għandux ikollha effett retroattiv, mid-data li fiha tkun ġiet ippreżentata d-dikjarazzjoni doganali inizjali jew minn dik li fiha d-deċiżjoni ta’ awtorizzazzjoni tal-emenda tkun saret waħda definittiva. F’dan ir-rigward, l-imsemmija qorti tirrileva li talba għal emenda skont l-Artikolu 173(3) tal-Kodiċi Doganali tal-Unjoni teħtieġ li l-amministrazzjoni doganali tadotta deċiżjoni dwar din it-talba fi żmien 120 jum skont l-Artikolu 22(3) tal-Kodiċi Doganali tal-Unjoni u li din id-deċiżjoni tista’ tkun is-suġġett ta’ stħarriġ ġudizzjarju qabel ma ssir definittiva.
24      Fl-aħħar nett, dejjem jekk kemm‑il darba kellha tiġi aċċettata l-possibbiltà li tiġi emendata dikjarazzjoni doganali għall-benefiċċju ta’ kwota tariffarja, il-qorti tar-rinviju tistaqsi dwar il-possibbiltà li jiġi rrimborsat jew jinħafer id-dejn doganali abbażi tal-Artikolu 120 tal-Kodiċi Doganali tal-Unjoni.
25      F’dawn iċ-ċirkustanzi, in-Naczelny Sąd Administracyjny (il-Qorti Amministrattiva Suprema) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari li ġejjin:
“1.      L-Artikolu 2 TUE għandu jiġi interpretat fis-sens li l-għoti ta’ prijorità fl-użu [tal-kwota kkonċernata] lil entitajiet li jissottomettu dikjarazzjoni doganali bil-għan li sussegwentement jemendawha taħt l-Artikolu 173(3) [tal-Kodiċi Doganali tal-Unjoni], fuq entitajiet li jagħmlu dikjarazzjoni doganali korretta fl-iktar data kmieni possibbli, jikser il-prinċipji ta’ ugwaljanza, ta’ ġustizzja u ta’ solidarjetà?
2.      L-Artikolu 173(3) tal-Kodiċi Doganali tal-Unjoni għandu jiġi interpretat fis-sens li jippermetti li dikjarazzjoni doganali tiġi emendata bil-għan li d-dikjarant ‘jikkonforma mal-obbligi tiegħu marbuta mat-tqegħid tal-merkanzija taħt il-proċedura doganali kkonċernata’ billi jissuplimentaha (pereżempju bin-numru tal-kwota) kif ukoll billi jissostitwixxi d-dazju erga omnes b’dazju preferenzjali fid-dikjarazzjoni doganali?
3.      L-Artikolu 22(3) moqri flimkien mal-Artikolu 173(3) tal-Kodiċi Doganali tal-Unjoni għandu jiġi interpretat fis-sens li d-data ta’ tressiq ta’ talba għall-applikazzjoni ta’ kwota għal entità li tissottometti dikjarazzjoni doganali inkompleta hija d-data tal-ewwel tressiq tagħha jew inkella hija d-data li fiha tkun saret definittiva d-deċiżjoni amministrattiva li permezz tagħha l-awtorità doganali tesprimi l-kunsens tagħha li tiġi emendata – jekk jitqies li t-terminu massimu għall-għoti ta’ deċiżjoni huwa ta’ 120 jum?
4.      L-Artikolu 120(1) tal-Kodiċi Doganali tal-Unjoni għandu jiġi interpretat fis-sens li l-premessa li ċirkustanzi speċjali b’rabta mad-dejn doganali ‘li fihom id-debitur ma jistax ikun mixli b’qerq jew b’negliġenza ċara’ teżisti wkoll fejn dan id-dejn jiġi inkors minkejja li d-dikjarazzjoni doganali bid-dazju doganali preferenzjali minn kwota tiġi sottomessa korrettament fl-iktar data kmieni possibbli?”
Fuq id-domandi preliminari
Osservazzjonijiet preliminari
26      Għandu jiġi kkonstatat, preliminarjament, li, permezz tal-ewwel domanda, il-qorti tar-rinviju qiegħda essenzjalment tistaqsi dwar il-kompatibbiltà taż-żieda sussegwenti ta’ numru ta’ kwota tariffarja f’dikjarazzjoni doganali
preċedentement ippreżentata u aċċettata, permezz ta’ emenda tal-imsemmija dikjarazzjoni, skont l-Artikolu 173(3) tal-Kodiċi Doganali tal-Unjoni, mal-prinċipji ta’ ugwaljanza fit-trattament, ta’ nondiskriminazzjoni u ta’ solidarjetà stabbiliti fl-Artikolu 2 TUE, fejn, permezz ta’ din l-emenda, id-dikjarant ikun qiegħed ifittex li jieħu preċedenza fl-allokazzjoni tal-kwota tariffarja. Għalhekk, fir-realtà, din id-domanda hija intiża li tiċċara l-limiti tal-possibbiltà li ssir emenda skont l-Artikolu 173(3) tal-Kodiċi Doganali tal-Unjoni li hija s-suġġett tat-tieni domanda. Għalhekk, l-ewwel domanda ma tqajjimx kwistjoni indipendenti ta’ interpretazzjoni tal-Artikolu 2 TUE fis-sens tat-tieni paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea.
Fuq l-ewwel u t-tieni domanda
27      Permezz tal-ewwel u tat-tieni domanda tagħha, li għalhekk għandhom jiġu ttrattati flimkien, il-qorti tar-rinviju qiegħda essenzjalment tistaqsi jekk l-Artikolu 173(3) tal-Kodiċi Doganali tal-Unjoni għandux jiġi interpretat fis-sens li jippermetti lil operatur iżid, f’dikjarazzjoni doganali li tkun ġiet ippreżentata preċedentement, numru ta’ kwota tariffarja speċifika sabiex jissostitwixxi, f’din id-dikjarazzjoni, id-dazju erga omnes inizjalment mitlub b’dazju preferenzjali.
28      L-Artikolu 173(3) tal-Kodiċi Doganali tal-Unjoni jipprevedi l-possibbiltà għall-awtoritajiet doganali li jawtorizzaw l-emenda ta’ dikjarazzjoni doganali wara r-rilaxx tal-merkanzija, fuq talba tad-dikjarant, fi żmien tliet snin li jibdew jgħoddu minn x’ħin tiġi aċċettata din id-dikjarazzjoni, sabiex id-dikjarant ikun jista’ jissodisfa l-obbligi tiegħu marbuta mat-tqegħid tal-merkanzija taħt il-proċedura doganali kkonċernata.
29      Għalhekk, sabiex jiġi ddeterminat jekk l-Artikolu 173(3) tal-Kodiċi Doganali tal-Unjoni
japplikax fil-każ fejn id-dikjarant iżid sussegwentement, f’dikjarazzjoni doganali, in-numru ta’ kwota tariffarja speċifika sabiex jissostitwixxi fiha d-dazju erga omnes inizjalment mitlub b’dazju preferenzjali, il-kunċett ta’ “emenda [li tippermetti] lid-dikjarant jissodisfa l-obbligi tiegħu marbuta mat-tqegħid tal-merkanzija taħt il-proċedura doganali kkonċernata” għandu jiġi interpretat fis-sens tal-Artikolu 173(3) tal-Kodiċi Doganali tal-Unjoni.
30      Għandu jitfakkar li, għall-interpretazzjoni ta’ dispożizzjoni tad-dritt tal-Unjoni, għandu jittieħed inkunsiderazzjoni mhux biss kliemha, iżda għandhom jittieħdu inkunsiderazzjoni wkoll il-kuntest tagħha u l-għanijiet li l-leġiżlazzjoni li tkun tagħmel parti minnha tfittex li tilħaq (ara s-sentenza tas‑16 ta’ Lulju 2020, Pfeifer & Langen, C‑97/19, EU:C:2020:574, punt 34 u l-ġurisprudenza ċċitata).
31      Sa fejn għandha x’taqsam, l-ewwel nett, il-formulazzjoni tal-Artikolu 173(3) tal-Kodiċi Doganali tal-Unjoni, għandu jiġi kkonstatat li verżjonijiet lingwistiċi differenti tal-imsemmi artikolu, jiġifieri l-verżjonijiet bil-lingwa Spanjola, Franċiża u Pollakka, jużaw, rispettivament, il-kliem “rectificación”, “rectification” u “sprostowanie”. Dan il-kliem jissuġġerixxi li l-imsemmija dispożizzjoni tippermetti biss il-korrezzjoni ta’ sempliċi żbalji f’dikjarazzjoni doganali. Mill-banda l-oħra, verżjonijiet lingwistiċi oħra jużaw kliem usa’ li jqarrbu lejn l-kunċett ta’ “modifika” tad-dikjarazzjoni doganali. Pereżempju, il-verżjonijiet bil-lingwa Ġermaniża u bil-lingwa Ingliża jużaw, rispettivament, il-kliem “Änderung” u “amendment”. Għandu jiġi rrilevat li, għalkemm iż-żieda ta’ numru ta’ kwota tariffarja f’dikjarazzjoni doganali li tkun diġà ġiet aċċettata ma tistax tiġi kklassifikata bħala sempliċi korrezzjoni ta’ żball f’din id-dikjarazzjoni, tali żieda tista’ madankollu tiġi kklassifikata bħala modifika ta’ tali dikjarazzjoni. Issa, il-Qorti tal-Ġustizzja kemm‑il darba żammet li l-formulazzjoni użata f’waħda mill-verżjonijiet lingwistiċi ta’ dispożizzjoni tad-dritt tal-Unjoni ma tistax waħedha sservi bħala bażi għall-interpretazzjoni ta’ din id-dispożizzjoni jew tieħu preċedenza fuq il-verżjonijiet lingwistiċi l-oħra. Fil-fatt, id-dispożizzjonijiet tad-dritt tal-Unjoni għandhom jiġu interpretati u applikati b’mod uniformi, fid-dawl tal-verżjonijiet stabbiliti bil-lingwi kollha tal-Unjoni. Fil-każ ta’ nuqqas ta’ qbil bejn id-diversi verżjonijiet lingwistiċi ta’ test tad-dritt tal-Unjoni, id-dispożizzjoni inkwistjoni għandha tiġi interpretata fid-dawl tal-kuntest tagħha u tal-għanijiet li l-leġiżlazzjoni li tkun tagħmel parti minnha tfittex li tilħaq (ara s-sentenza tat‑18 ta’ Settembru 2019, VIPA, C‑222/18, EU:C:2019:751, punt 37 u l-ġurisprudenza ċċitata).
32      It-tieni nett, sa fejn għandu x’jaqsam il-kuntest tal-Artikolu 173(3) tal-Kodiċi Doganali tal-Unjoni, għandu jitfakkar li, skont il-ġurisprudenza tal-Qorti tal-Ġustizzja, il-Kodiċi Doganali tal-Unjoni huwa bbażat fuq sistema dikjaratorja. Din tal-aħħar hija intiża li tillimita kemm jista’ jkun il-formalitajiet u l-kontrolli doganali filwaqt li tipprevjeni l-frodi u l-irregolaritajiet li jistgħu jippreġudikaw il-baġit tal-Unjoni. Huwa minħabba l-importanza ta’ dawn id-dikjarazzjonijiet preliminari għall-funzjonament tajjeb tal-Unjoni doganali li l-Kodiċi Doganali tal-Unjoni, fl-Artikolu 15 tiegħu, jobbliga lid-dikjaranti jipprovdu informazzjoni eżatta u kompleta (ara s-sentenza tad‑9 ta’ Lulju 2020, Unipack, C‑391/19, EU:C:2020:547, punt 22 u l-ġurisprudenza ċċitata).
33      Dan l-obbligu tad-dikjaranti li jipprovdu informazzjoni eżatta u kompluta għandu bħala l-korollarju tiegħu l-prinċipju li d-dikjarazzjoni doganali ma tistax tinbidel ladarba din tal-aħħar tkun ġiet aċċettata, prinċipju li l-eċċezzjonijiet għalih huma ddefiniti b’mod strett fil-leġiżlazzjoni tal-Unjoni fil-qasam (ara s-sentenza tas‑17 ta’ Settembru 2014, Baltic Agro, C‑3/13, EU:C:2014:2227, punt 43 u l-ġurisprudenza ċċitata).
34      Għalkemm il-prinċipju li d-dikjarazzjoni doganali ma tistax tinbidel ladarba tiġi aċċetta huwa mtaffi, fil-kuntest tal-Kodiċi Doganali tal-Unjoni, mill-possibbiltà, prevista fl-Artikolu 173 ta’ dan tal-aħħar, li tiġi emendata d-dikjarazzjoni doganali, xorta jibqa’ l-fatt li din il-possibbiltà hija eċċezzjoni għal dan il-prinċipju, li għandha tiġi interpretata b’mod strett (sentenza tat‑8 ta’ Ġunju 2023, Zes Zollner Electronic, C‑640/21, EU:C:2023:457, punt 43).
35      Tali interpretazzjoni stretta tirrefletti wkoll ir-rieda tal-leġiżlatur tal-Unjoni. Dan jirriżulta mill-paragun li jista’ jsir bejn id-dispożizzjonijiet tal-Artikolu 173(3) tal-Kodiċi Doganali tal-Unjoni kif adottati minn dan il-leġiżlatur u t-test li kienet ipproponiet il-Kummissjoni f’dan ir-rigward fl-Artikolu 149 tal-Proposta għal Regolament COM(2012) 64 final tal-Parlament Ewropew u tal-Kunsill tal-20 ta’ Frar 2012 li jistabbilixxi l-Kodiċi Doganali tal-Unjoni . Fil-fatt, il-leġiżlatur żied fl-Artikolu 173 tal-imsemmi kodiċi l-kundizzjoni li r-rettifika kif prevista f’din id-dispożizzjoni tista’ tintalab biss wara r-rilaxx tal-merkanzija sabiex id-dikjarant ikun jista’ jissodisfa l-obbligi tiegħu marbuta mat-tqegħid tal-merkanzija taħt il-proċedura doganali kkonċernata, u b’hekk dan jirrifletti r-rieda tiegħu li jillimita l-possibbiltajiet ta’ rettifika tad-dikjarazzjonijiet doganali (sentenza tat‑8 ta’ Ġunju 2023, Zes Zollner Electronic, C‑640/21, EU:C:2023:457, punt 44).
36      Sa fejn għandhom x’jaqsmu, it-tielet nett, l-għanijiet li tfittex li tilħaq il-leġiżlazzjoni inkwistjoni fil-kawża prinċipali, għandu jiġi rrilevat li dawn isostnu interpretazzjoni tal-Artikolu 173(3) tal-Kodiċi Doganali tal-Unjoni li teskludi l-possibbiltà li jiżdied, permezz ta’ emenda, in-numru ta’ kwota tariffarja speċifika f’dikjarazzjoni doganali wara li din tkun ġiet aċċettata u wara li l-merkanzija tkun ġiet irrilaxxata sabiex jiġi ssostitwit, f’din id-dikjarazzjoni, id-dazju erga omnes inizjalment mitlub b’dazju preferenzjali.
37      Minn naħa, kif jirriżulta mill-punt 32 iktar ’il fuq, l-obbligu tad-dikjaranti li jipprovdu, fid-dikjarazzjonijiet tagħhom, informazzjoni eżatta u kompleta għandu rwol essenzjali kemm fil-funzjonament tajjeb tal-kontrolli doganali kif ukoll fil-ġlieda kontra l-frodi u l-irregolaritajiet. Għalhekk, li l-possibilitajiet ta’ emenda tad-dikjarazzjonijiet doganali jkunu strettament limitati huwa konsistenti mat-tfittxija ta’ dan l-għan. B’mod iktar speċifiku, li dikjarazzjoni doganali tkun tista’ tiġi mmodifikata, wara li din tkun ġiet aċċettata u l-merkanzija tkun ġiet irrilaxxata, bil-ħsieb biss li jinkiseb il-benefiċċju ta’ dritt preferenzjali minflok id-dritt erga omnes inizjalment mitlub, qajla jista’ jiġi rrikonċiljat ma’ dan l-għan.
38      F’dan ir-rigward, għandu jiġi rrilevat ukoll li, sa fejn għandha x’taqsam ir-reviżjoni tad-dikjarazzjonijiet doganali wara r-rilaxx abbażi tal-Artikolu 78 tar-Regolament (KEE) Nru 2913/92 tal-Kunsill tat‑12 ta’ Ottubru 1992 li jistabbilixxi l-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307), li kien jippreċedi l-Artikolu 173(3) tal-Kodiċi Doganali tal-Unjoni, il-Qorti tal-Ġustizzja żammet li l-loġika tal-Artikolu 78 tal-Kodiċi Doganali tal-Komunità kienet li l-proċedura doganali issir konformi mas-sitwazzjoni reali (ara s-sentenza tat‑12 ta’ Ġunju 2017, Tigers, C‑156/16, EU:C:2017:754, punt 31 u l-ġurisprudenza ċċitata). B’hekk, il-Qorti tal-Ġustizzja żammet li l-Artikolu 78(3) tal-Kodiċi Doganali tal-Komunità, li kien jipprevedi l-possibbiltà għall-awtoritajiet doganali li jieħdu l-miżuri neċessarji sabiex jirripristinaw is-sitwazzjoni abbażi ta’ informazzjoni ġdida, kien japplika b’mod partikolari fil-każ ta’ żbalji jew ta’ ommissjonijiet mhux intenzjonati jew involontarji f’dikjarazzjoni doganali (ara, f’dan is-sens, is-sentenzi tal‑20 ta’ Ottubru 2005, Overland Footwear, C‑468/03, EU:C:2005:624, punti 69 u 70, u tal‑10 ta’ Lulju 2019, CEVA Freight Holland, C‑249/18, EU:C:2019:587, punt 38).
39      Issa, il-preżentazzjoni ta’ dikjarazzjoni doganali mingħajr ma jkollha magħha talba intiża li tippermetti li jinkiseb il-benefiċċju ta’ kwota tariffarja li tkun infetħet mil-leġiżlazzjoni tal-Unjoni qabel l-integrazzjoni, fis-sistemi TARIC u ISZTAR, tan-numru ta’ din il-kwota tidher li taqa’ fl-iskop ta’ għażla volontarja min-naħa tad-dikjarant – ħaġa li hija l-qorti tar-rinviju li għandha tivverifika. Konsegwentement, iż-żieda sussegwenti ta’ dan in-numru ma tistax titqies li hija intiża li tagħmel il-proċedura doganali konformi mas-sitwazzjoni reali fis-sens tal-ġurisprudenza ċċitata fil-punt 38 iktar ’il fuq, li tibqa’ rilevanti għall-interpretazzjoni tal-Artikolu 173(3) tal-Kodiċi Doganali tal-Unjoni. Fil-fatt, permezz ta’ tali żieda, dikjarant ma jkunx qiegħed ifittex li jirregolarizza s-sitwazzjoni doganali tiegħu, iżda li jiżgura l-benefiċċju tad-dazju preferenzjali marbut mal-kwota tariffarja kkonċernata billi jissostitwixxi d-dazju erga omnes li l-applikazzjoni tiegħu kienet intalbet bil-ħsieb fid-dikjarazzjoni doganali inizjali bl-imsemmi kwota tariffarja.
40      Min-naħa l-oħra, għandu jitfakkar li mill-premessa 20 tar-Regolament ta’ Implimentazzjoni 2015/2447 jirriżulta li r-regoli dwar il-ġestjoni tal-kwoti tariffarji li jinsabu fl-imsemmi regolament għandhom l-għan li jiggarantixxu applikazzjoni korretta u uniformi ta’ dawn il-kwoti. Issa, iż-żieda, wara li tkun ġiet aċċettata dikjarazzjoni doganali, ta’ talba intiża li jinkiseb il-benefiċċju ta’ kwota tariffarja speċifika permezz ta’ emenda skont l-Artikolu 173(3) tal-Kodiċi Doganali tal-Unjoni tmur kontra dan il-għan.
41      Fil-fatt, minn qari flimkien tal-Artikolu 49(1), tal-Artikolu 50(2) u tal-Artikolu 51(3) tar-Regolament ta’ Implimentazzjoni 2015/2447 jirriżulta li talba intiża li d-dikjarant jibbenefika
minn kwota tariffarja speċifika għandha titressaq fl-istess ħin li fih tiġi ppreżentata d-dikjarazzjoni doganali inizjali, sabiex id-data li fih tiġi aċċettata din tal-aħħar tkun tista’ tiddetermina l-ordni kronoloġika fl-allokazzjoni ta’ din il-kwota. Issa, permezz tal-preżentata ta’ dikjarazzjoni doganali b’applikazzjoni tad-dazju erga omnes fil-jum li fih tkun daħlet fis-seħħ kwota tariffarja miftuħa mil-leġiżlazzjoni tal-Unjoni, u biż-żieda sussegwenti ta’ numru ta’ kwota tariffarja, permezz ta’ emenda, fil-jum li fih jiġi integrat l-imsemmi numru fis-sistemi TARIC u ISZTAR, dikjarant jidher li jkun qiegħed ifittex li jieħu preċedenza fl-allokazzjoni ta’ din il-kwota fuq l-importaturi li jkunu ppreżentaw dikjarazzjoni doganali flimkien ma’ talba intiża li tippermettilhom jibbenefikaw mill-imsemmija kwota fl-iqsar żmien possibbli wara l-integrazzjoni tan-numru tal-kwota fl-imsemmija sistemi – ħaġa li hija l-qorti tar-rinviju li għandha tivverifika.
42      Fid-dawl tal-kunsiderazzjonijiet premessi, ir-risposta għall-ewwel u għat-tieni domanda għandha tkun li l-Artikolu 173(3) tal-Kodiċi Doganali tal-Unjoni għandu jiġi interpretat fis-sens li ma jippermettix lil operatur iżid, f’dikjarazzjoni doganali li tkun ġiet ippreżentata preċedentement, numru ta’ kwota tariffarja speċifika sabiex jissostitwixxi, f’din id-dikjarazzjoni, dazju erga omnes inizjalment mitlub b’dazju preferenzjali.
Fuq it-tielet u r-raba’ domanda
43      Permezz tat-tielet domanda, il-qorti tar-rinviju qiegħda essenzjalment tistaqsi jekk iż-żieda sussegwenti, permezz tal-emenda ta’ dikjarazzjoni doganali li tkun ġiet ippreżentata preċedentement, ta’ talba intiża li d-dikjarant jibbenefika minn kwota tariffarja għandhiex effett retroattiv fuq l-allokazzjoni ta’ din il-kwota. Għalhekk, din id-domanda hija bbażata fuq l-ipoteżi li l-Artikolu 173(3) tal-Kodiċi Doganali tal-Unjoni għandu jiġi interpretat fis-sens li jippermetti tali żieda sussegwenti ta’ numru ta’ kwota.
44      Fl-aħħar nett, permezz tar-raba’ domanda, il-qorti tar-rinviju qiegħda tistaqsi dwar l-interpretazzjoni tal-kundizzjonijiet għar-rimbors jew għall-maħfra ta’ dejn doganali kif jinsabu fl-Artikolu 120 tal-Kodiċi Doganali tal-Unjoni. B’mod iktar speċifiku, hija tistaqsi jekk dan l-artikolu japplikax għal sitwazzjoni li fiha d-dejn doganali jkun tnissel minkejja l-fatt li dikjarazzjoni doganali, li jkollha magħha talba intiża li d-dikjarant jibbenefika minn dazju preferenzjali li jkun ġiet introdott permezz ta’ kwota tariffarja, kienet ġiet ippreżentata fl-iqsar żmien possibbli wara l-integrazzjoni tan-numru tal-kwota fis-sistemi TARIC u IZTAR. Issa, f’kawża bħal dik prinċipali, din il-kwistjoni tqum biss kemm‑il darba jista’ jitqies li l-awtoritajiet doganali għandhom id-dritt li jallokaw kwota tariffarja abbażi ta’ dikjarazzjonijiet doganali li jkunu ġew ippreżentati bil-ħsieb qabel l-integrazzjoni tan-numru tal-kwota kkonċernat fl-imsemmija sistemi u li jkunu ġew ikkompletati sussegwentement, permezz ta’ emenda, b’talba intiża li d-dikjarant jibbenefika mill-imsemmija kwota. B’hekk, ir-raba’ domanda hija bbażata wkoll fuq l-ipoteżi li l-Artikolu 173(3) tal-Kodiċi Doganali tal-Unjoni għandu jiġi interpretat fis-sens li jippermetti li ssir tali emenda.
45      Fid-dawl tal-premess u peress li mir-risposta għat-tieni domanda jirriżulta li l-Artikolu 173(3) tal-Kodiċi Doganali tal-Unjoni ma jistax jiġi interpretat fis-sens li jippermetti lil operatur jemenda dikjarazzjoni doganali billi jżid fiha numru ta’ kwota tariffarja, ma hemmx lok li tingħata risposta għat-tielet u għar-raba’ domanda.
Fuq l-ispejjeż
46      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi,
IL-QORTI ĠENERALI (Il-Ħames Awla b’ħames Imħallfin sedenti)
taqta’ u tiddeċiedi:
L-Artikolu 173(3) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni,
għandu jiġi interpretat fis-sens li:
ma jippermettix lil operatur iżid, f’dikjarazzjoni doganali li tkun ġiet ippreżentata preċedentement, numru ta’ kwota tariffarja speċifika sabiex jissostitwixxi, f’din id-dikjarazzjoni, id-dazju erga omnes inizjalment mitlub b’dazju preferenzjali.
Sampol Pucurull
Pynnä
Laitenberger
Stancu
Valasidis
Mogħtija f’qorti bil-miftuħ fil-Lussemburgu, fit‑28 ta’ Jannar 2026.
Firem
*      Lingwa tal-kawża: il-Pollakk.